Erna Abel
Erna Abel (kuni 1940. aastani Erna Kull; 19. detsember 1915 Kivijärve – 31. august 1999 Tartu) oli eesti suusataja ja treener. Õppis Kivijärve algkoolis, 1934. aastal lõpetas Tartu Pedagoogiumi. Aastatel 1935–1941 töötas ta õpetajana Urvaste algkoolis. Sel ajal alustas suusatreeninguid. 1945. aastal lõpetas Abel Tartu Riikliku Ülikooli kehakultuuriteaduskonna. Aastatel 1945–1949 oli ta Tartu Riikliku Ülikooli suusaspordikateedri assistent, 1959–1970 vanemõpetaja, 1967–1970 juhataja. Suusatajana võitis ta aastatel 1941–1964 Eesti meistrivõistlustel 53 medalit, neist 32 kulda. Võistles nii murdmaa- kui ka mäesuusatamises. Ta oli Herbert Abeli abikaasa. Koos abikaasaga rajas ta Supilinna saepururaja. Ta on maetud Tartusse Raadi kalmistule.